《过秦楼 寒月》
清代·徐瑶

皎可冰壶，朗宜皓鉴，一片光明空阔。霜飞鸳瓦，水浸铜街，更是玉山堆雪。

遥想绣幕茸茵，纵有清辉，再无人惜。问谁能还向，水晶帘外，伴伊孤洁。

算只有、商女船边，征人马上，偏字看来亲切。长门漏滴，冷院香沈，也共素娥幽咽。

此外何知，近他猿唱乌啼，晓星明灭。且细调金缕，弹彻霜天冰月。

作者简介：徐瑶，字天壁，荆溪（今江苏宜兴）人，徐喈凤子。岁贡生，有《离墨词》二卷。